זכויות להט"ב באוהיו

זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת אוהיו שבארצות הברית התקדמו במאה ה־21. עם זאת, להט"בים באוהיו עדיין עשויים לחוות מספר קשיים שהטרוסקסואלים אינם חווים מבחינת החוק. משפחות עם הורים חד־מיניים זכאיות לאותן ההגנות והזכויות של משפחות עם הורים ממינים שונים, אך אפליה על רקע נטייה מינית אינה אסורה בכל חלקי המדינה. נישואים חד־מיניים חוקיים באוהיו משנת 2015. בשנים האחרונות ערים רבות באוהיו (בהן קולומבוס, סינסינטי, קליבלנד, דייטון וטולידו) חוקקו תקנות האוסרות אפליה על רקע נטייה מינית וזהות מגדרית. כמו כן, טיפולי המרה אסורים במספר ערים. בשנת 1885 מדינת אוהיו חוקקה חוק האוסר פעילות מינית הומוסקסואלית, כחלק מחוקים האוסרים מעשי סדום. בשנת 1972 היא הפכה למדינה השמינית בארצות הברית שביטלה את האיסורים הללו. עם זאת, חוקי המדינה עדיין אסרו להביע חיבה רומנטית או התעניינות מינית באדם עם אותו המין. בשנת 1979 בית המשפט העליון של אוהיו שינה את החוק, כך שיחול רק במקרים שבהם הבעת ההתעניינות המינית נעשית באופן "מטריד" ("unwelcome"), וב־2003 האיסור בוטל לחלוטין. ב־1 ביוני 2004 נערך משאל עם באוהיו שנועד לשנות את חוקת המדינה, כך שתאפשר נישואים בין גבר לאישה בלבד ותאסור נישואים חד־מיניים. בוב טאפט (שכיהן כמושל אוהיו) וביל סיץ (שכיהן כנציג בבית הנבחרים של המדינה) התנגדו לתיקון החוקה בטענה שהניסוח היה מעורפל מדי. משאל העם עבר ברוב של 61%–38%, מה שגרם לשינוי של סעיף 15.11 בחוקת אוהיו ולהחלת איסור חוקתי על נישואים חד־מיניים במדינה. ב־26 ביוני 2015 בית המשפט העליון של ארצות הברית קבע בפסק דין אוברגפל נגד הודג'ס שנישואים הם זכות חוקתית תחת התיקון ה־14 לחוקת ארצות הברית, ושזכות זו חייבת להינתן גם לזוגות חד־מיניים. כתוצאה מכך, בוטל האיסור על נישואים חד־מיניים באוהיו וביתר המדינות בארצות הברית שבהן היה איסור כזה. לפני שנישואים חד־מיניים הפכו לחוקיים בכל המדינה ביוני 2015, מספר ערים, כפרים ומחוזות באוהיו חוקקו חוקים המציעים לזוגות חד־מיניים שותפות מקומית, המעניקה חלק מזכויות הנישואים. הערים המציעות לזוגות חד־מיניים שותפות מקומית הן קליבלנד הייטס (משנת 2002), טולידו (משנת 2007), קליבלנד (משנת 2009), אתונה (משנת 2011), דייטון (משנת 2012), סינסינטי (משנת 2012), קולומבוס (משנת 2012), אוברלין (משנת 2012) ולייקווד (משנת 2014). בנוסף, הכפר ילו ספרינגס מציע שותפות מקומית משנת 2009. מחוז פרנקלין מציע לזוגות חד־מיניים שותפות מקומית משנת 2010, ומחוז קויאהוגה מציע זאת משנת 2012. להט"בים יחידים מורשים לאמץ ילדים באוהיו. בעקבות פסק הדין אוברגפל נגד הודג'ס ביוני 2015, זוגות חד־מיניים מורשים לאמץ את הילד של בן או בת הזוג או לאמץ ילדים במשותף. חוקי מדינת אוהיו אינם כוללים הגנה מפני אפליה על רקע נטייה מינית, פרט לצו מנהלי מ־21 בינואר 2011 שאוסר אפליה על רקע נטייה מינית בהעסקת עובדים בעבודות המדינה. עם זאת, במחוז קויאהוגה ובמחוז סאמיט אסורה אפליה על רקע נטייה מינית או זהות מגדרית בהעסקת עובדים. בנוסף למחוזות אלה, גם בערים ובכפרים הבאים קיים איסור כזה: אוברלין, אולמסטד פולס, אוקספורד, אקרון, אתונה, באולינג גרין, בקסלי, דבלין, דייטון, דרום אוקלידס, טולידו, ילו ספרינגס, ינגסטאון, לייקווד, מזרח קליבלנד, ניוארק, סינסינטי, ספרינגפילד, קולומבוס, קושאוקטון, קליבלנד, קליבלנד הייטס, קנט וקנטון. יתר על כן, גם במחוזות המילטון, ווד, לוקאס, מונטגומרי ופרנקלין וכן בערים גאנה, המילטון ולימה ובכפר לורה ישנה הגנה מפני אפליה כזו, אך היא חלה על עובדים ברשות המקומית בלבד. ב־7 במרץ 2018 בית המשפט הפדרלי השישי לערעורים של ארצות הברית (שתקף במדינות אוהיו, טנסי, מישיגן וקנטקי) קבע שאפליה נגד טרנסג'נדרים בשוק העבודה אסורה בהתאם לכותרת השביעית בחוק זכויות האזרח. בית המשפט קבע גם שמעסיקים אינם מורשים להפלות להט"בים מכוח חופש הדת. איימי סטפנס, אישה טרנסג'נדרית ממישיגן, החלה לעבוד בבית לוויות והציגה את עצמה כגבר. ב־2013 סטפנס סיפרה לבוס שלה שהיא טרנסג'נדרית ושהיא מתכננת לשנות את מגדרה. לאחר מכן, הבוס פיטר אותה באופן מיידי בטענה ש"שינוי מגדר מפר את רצונו של אלוהים משום שמינו של אדם הוא החלטה בלתי ניתנת לשינוי של אלוהים". בעקבות מקרה זה, בית המשפט קבע שאפליה על רקע זהות מגדרית במקומות עבודה תהיה אסורה באוהיו. חוק פשעי השנאה של אוהיו כולל אלימות על רקע גזע, צבע עור, דת או מוצא אתני, אך אינו כולל פשעים שנעשו על רקע נטייה מינית או זהות מגדרית. עם זאת, חוק פשעי השנאה הפדרלי של ארצות הברית כולל פשעים כאלה החל משנת 2009. בשנת 2012 תלמיד תיכון בן 16 בשם מאבריק קאוץ' תבע את בית הספר המקומי בכפר ויינסוויל שבו למד, לאחר שנאמר לו שהוא לא יכול להגיע לבית הספר עם חולצה שכתוב עליה "ישו לא היה הומופוב". בית הספר טען שיש לו את הזכות להגביל לבוש המכיל סלוגנים מיניים, בעיקר בתקופה שבה האווירה הייתה טעונה מאוד, כדי להגן על תלמידיו ולשפר את הסביבה החינוכית. לדברי בית הספר, המנהל פעל במסגרת גבולות סמכויותיו כשביקש מהתלמיד להחליף את החולצה ולא להגיע איתה לבית הספר בעתיד. התביעה הסתיימה בהחלטה של בית משפט פדרלי בסינסינטי, שהכירה בזכותו של התלמיד קאוץ' ללבוש את החולצה בבית הספר וחייבה את מחוז בית הספר לשלם 20,000 דולר בעבור פיצויים ושכר טרחת עורכי דין. בעקבות החלטה של בית משפט באוהיו בשנת 1987, המדינה לא מאפשרת לאנשים שנולדו בגבולותיה לשנות את המידע על מינם בתעודת הלידה שלהם, גם אם נעשה ניתוח לשינוי מין. עם זאת, טרנסג'נדרים מורשים לשנות את שמם ואת מגדרם החוקיים בתעודת הזהות של המדינה. כדי לעשות זאת, יש להגיש בבית המשפט הצהרה מתאימה שנחתמה על ידי רופא או פסיכולוג, המאמתת את זהותו המגדרית של מבקש השינוי. במרץ 2018 ארבעה טרנסג'נדרים מאוהיו תבעו את מחלקת הבריאות של המדינה, בבקשה לבטל את החלטת בית המשפט משנת 1987 ולשנות את מינם בתעודת הלידה כך שיתאים לזהותם המגדרית. כשהתביעה הוגשה, אוהיו הייתה אחת משלוש המדינות היחידות בארצות הברית שלא מאפשרות לטרנסג'נדרים לשנות את תעודות הלידה שלהם. בפברואר 2015 הסנאטורית הדמוקרטית צ'ארלטה טאבארס הגישה הצעה לאסור טיפולי המרה עבור קטינים. עם זאת, ההצעה נזנחה ללא כל פעולה של הרשות המחוקקת. ב־9 בדצמבר 2015 מועצת העיר סינסינטי הצביעה 7–2 בעד תקנה 373, האוסרת לבצע טיפולי המרה עבור קטינים. התקנה נכנסה לתוקף ב־9 בינואר 2016. בכך סינסינטי הפכה לעיר הראשונה בארצות הברית שאסרה להשתמש בטיפולי המרה עבור קטינים להט"בים בגבולות העיר. ב־7 בפברואר 2017 מועצת העיר טולידו הצביעה פה אחד בעד איסור ביצוע טיפולי המרה בעיר. ב־27 במרץ 2017 מועצת העיר קולומבוס אישרה חקיקה האוסרת להשתמש בטיפולי המרה במטרה לשנות נטייה מינית או זהות מגדרית של קטינים. העיר דייטון אוסרת לבצע טיפולי המרה עבור קטינים מיולי 2017, והעיר אתונה אוסרת זאת מאוגוסט 2017. סקר שנערך בשנת 2017 על ידי המכון הציבורי לחקר דת (PRRI) מצא ש־61% מתושבי אוהיו תומכים בנישואים חד־מיניים, בעוד ש־33% מתנגדים ו־7% לא בטוחים או מחזיקים בעמדה נייטרלית. אותו הסקר מצא ש־69% מתושבי אוהיו תומכים בחוקים האוסרים אפליה על רקע נטייה מינית או זהות מגדרית, בעוד ש־25% מתנגדים לחוקים כאלה. זאת ועוד, הסקר מצא ש־60% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־34% סבורים שיש לאפשר לעסקים לעשות זאת. ID Documents Center: Ohio, באתר National Center for Transgender Equality יצחק בן חורין, היסטוריה בארה"ב: נישואים חד-מיניים - חוקיים, באתר ynet, 26 ביוני 2015 State Issue 1: Argument in Support of, באתר מזכיר המדינה של אוהיו State Issue 1: November 2, 2004, באתר מזכיר המדינה של אוהיו Cleveland Heights Domestic Partner Ordinance, באתר Heights Families For Equality Finkbeiner signs domestic-partner registry into law, באתר toledoblade.com‏, 22 בנובמבר 2007 Cleveland council votes to enact domestic partner registry, באתר cleveland.com‏, 8 בדצמבר 2008 Athens passes partner registry and hate crime law, באתר gaypeopleschronicle.com‏, 1 ביולי 2011 Dayton, Cincinnati approve domestic partnership measures, באתר gaypeopleschronicle.com‏, 18 במאי 2012 Columbus opens Ohio’s seventh domestic partner registry, באתר gaypeopleschronicle.com‏, 7 בספטמבר 2012 Oberlin Council approves domestic partner registry, באתר loraincounty.com‏, 21 בספטמבר 2012 Lakewood joins handful of Ohio cities offering benefits to same-sex domestic partners, באתר cleveland.com‏, 8 באוקטובר 2013 Council approves partner registry, באתר ysnews.com‏, 10 בספטמבר 2009 Media Takes Note of Latest Statewide LGBT Developments, באתר glaad.org‏, 21 באוגוסט 2009 Cuyahoga County approves domestic partner benefits, באתר cleveland.com‏, 15 בפברואר 2012 Employment Discrimination Based on Sexual Orientation and Gender Identity in Ohio Businesses Can’t Fire Trans Employees for Religious Reasons, Federal Appeals Court Rules in Landmark Decision, באתר סלייט, 7 במרץ 2018 Obama signs hate crimes bill into law, באתר CNN‏, 28 באוקטובר 2009 Gay teen sues Ohio school for banning 'Jesus Is Not a Homophobe' shirt, באתר פוקס ניוז, 3 באפריל 2012 District proposes T-shirt case settlement, באתר journal-news.com‏, 4 במאי 2012 Court Judgment: Ohio Student Can Wear 'Jesus Is Not a Homophobe' Shirt, באתר The Christian Post‏, 22 במאי 2012 Four transgender people sue Ohio over state's birth certificate policy, באתר NBC News‏, 3 באפריל 2018 OH SB74 | 2015-2016 | 131st General Assembly, באתר legiscan.com Council votes to ban gay 'conversion' therapy in Cincinnati, באתר cincinnati.com‏, 9 בדצמבר 2015 Toledo City Council approves conversion therapy ban, באתר toledoblade.com‏, 8 בפברואר 2017 Columbus Bans 'Ex-Gay' Therapy To Minors, באתר ontopmag.com‏, 28 במרץ 2017 Dayton looks to ban gay-conversion therapy for youth, באתר whio.com‏, 30 ביוני 2017 Conversion Therapy Banned in Athens, באתר woub.org‏, 23 באוגוסט 2017 Public opinion on same-sex marriage by state: Ohio, באתר המכון הציבורי לחקר דת (PRRI) Public opinion on LGBT nondiscrimination laws by state: Ohio, באתר המכון הציבורי לחקר דת (PRRI) Public opinion on religiously based refusals to serve gay and lesbian people by state: Ohio, באתר המכון הציבורי לחקר דת (PRRI)